**Մ Ե Թ Ո Դ Ա Կ Ա Ն Ց ՈՒ Ց ՈՒ Մ Ն Ե Ր**

ՀՀ 2023-2025 ԹՎԱԿԱՆՆԵՐԻ ՊԵՏԱԿԱՆ ՄԻՋՆԱԺԱՄԿԵՏ ԾԱԽՍԵՐԻ ԾՐԱԳՐԻ ԵՎ ՀՀ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՆԱԽԱԳԾԵՐԻ ՄՇԱԿՄԱՆ ՇՐՋԱՆԱԿՆԵՐՈՒՄ

ՊԵՏԱԿԱՆ ՄԱՐՄԻՆՆԵՐԻ ԿՈՂՄԻՑ ՔԱՂԱՔԱՑՈՒ ԲՅՈՒՋԵԻ ՈԼՈՐՏԱՅԻՆ ՆԱԽԱԳԾԵՐԻ ԿԱԶՄՄԱՆ

**Երևան 2022թ.**

**ԲՈՎԱՆԴԱԿՈՒԹՅՈՒՆ**

[ՆԵՐԱԾՈՒԹՅՈՒՆ 3](#_Toc93584838)

[ՔԱՂԱՔԱՑՈՒ ԲՅՈՒՋԵՆ ԵՎ ԴՐԱ ՄՇԱԿՄԱՆ ԳՈՐԾԸՆԹԱՑԸ 4](#_Toc93584839)

[ՔԱՂԱՔԱՑՈՒ ԲՅՈՒՋԵԻ ՈԼՈՐՏԱՅԻՆ ՆԱԽԱԳԾԵՐԻ ԲՈՎԱՆԴԱԿՈՒԹՅՈՒՆԸ ԵՎ ՆԵՐԿԱՅԱՑՈՒՄԸ ՀՀ ՖՆ 6](#_Toc93584840)

[ՀԱՎԵԼՎԱԾ 1. ՔԱՂԱՔԱՑՈՒ ԲՅՈՒՋԵԻ ՈԼՈՐՏԱՅԻՆ ՆԱԽԱԳԾԻ ՄՇԱԿՄԱՆ ՈՒՂԵՑՈՒՅՑ 9](#_Toc93584841)

[ՀԱՎԵԼՎԱԾ 2. ՔԱՂԱՔԱՑՈՒ ԲՅՈՒՋԵ 2020թ. 13](#_Toc93584842)

# ՆԵՐԱԾՈՒԹՅՈՒՆ

Սույն մեթոդական ցուցումները նպատակ ունեն օժանդակելու բյուջետային հատկացումների գլխավոր կարգադրիչ հանդիսացող հայտատու մարմիններին (այսուհետ` Հայտատու մարմիններ)` ՀՀ 2023 թվականի պետական բյուջեի նախագծի մշակման գործընթացի շրջանակներում վերոհիշյալ ժամանակացույցով սահմանված՝ Քաղաքացու բյուջեի ոլորտային նախագծերի մշակման աշխատանքներում:

Մեթոդական ցուցումները հանդիսանում են խորհրդատվական բնույթի ցուցումներ և ներկայացնում են Քաաքացու բյուջեի մշակման գործընթացը, Քաղաքացու բյուջեի բովանդակությունը, մշակման և ներկայացման պահանջները և պատասխանատվությունը:

# ՔԱՂԱՔԱՑՈՒ ԲՅՈՒՋԵՆ ԵՎ ԴՐԱ ՄՇԱԿՄԱՆ ԳՈՐԾԸՆԹԱՑԸ

* Կառավարության կողմից մշակվող քաղաքականությունները և համապատասխանաբար իրականացվող ծրագրերը, ի վերջո, իրենց դրսևորումն են գտնում բյուջետային փաստաթղթերում և, մասնավորապես, պետական բյուջեում։ Հանրային կառավարման հաշվետվողական մշակույթը և հանրային քաղաքականությունների և ծրագրերի մշակման, իրականացման և գնահատման գործընթացներում հանրության տարբեր շերտերի ընդգրկման հնարավորությունների ապահովումը ենթադրում է բյուջետային տեղեկատվության մատչելիություն և լայն հասանելիություն։
* «Քաղաքացու բյուջեն» ընդունված ձևաչափ է՝ հանրությանը բյուջետային տեղեկատվությունն առավել հասանելի և հանրամատչելի դարձնելու համար։ ՀՀ-ում Քաղաքացու բյուջեի մշակման և հրապարակման գործընթացը կհանդիսանա տարեկան բյուջետային գործընթացի մաս։
* Քաղաքացու բյուջեի մշակման գործընթացին մասնակցում են բյուջետային գործընթացում ընդգրկված բոլոր հայտատու պետական մարմինները՝ տրամադրելով համապատասխան տեղեկատվություն ՀՀ ՖՆ։ ՀՀ ՖՆ-ն ամփոփում է ստացված տեղեկատվությունը, կազմում Քաղաքացու բյուջե փաստաթղթի միջանկյալ տարբերակները, ապա նաև վերջնական տարբերակը և դրանք հրապարակում։
* Քաղաքացու բյուջե փաստաթուղթը չի փոխարինում առկա բյուջետային փաստաթղթերին, այլ առավել պարզեցված և հանրամատչելի մեկնաբանում է հիմնական բյուջետային պլանային տեղեկատվությունը՝ նախագծի և ընդունված պլանի (օրենքի) մակարդակներում։
* Քաղաքացու բյուջե փաստաթղթում ըստ առանձին ոլորտների և ուղղությունների ներկայացվում են ՀՀ կառավարության հիմնական պլանները և ծրագրերը, ծախսային գերակայությունները և ֆինանսավորման պլանային ցուցանիշները, ակնկալվող արդյունքները և հետևանքները, դրանց կատարողական ցուցանիշները։
* Փաստաթուղթը, ի վերջո, պետք է պարզեցված կերպով պատասխանի հետևյալ հիմնական հարցերին՝ կառավարությունը ի՞նչ քաղաքականություններ և ծրագրեր է պլանավորում իրականացնել առաջիկա բյուջետային տարում, որքա՞ն ռեսուրսներով և ի՞նչ արդյունքներ է ակնկալում ստանալ։
* Քաղաքացու բյուջեն, ըստ էության, հիմնական բյուջետային պաշտոնական փաստաթուղթն է, որը մշակվում և ուղղվում է սովորական քաղաքացուն, ուստի այն չպետք է ներառի մասնագիտական ծանրաբեռնվածություն՝ այլ լինի դյուրըմբռնելի և հանրամատչելի։ Փաստաթուղթը պետք է օգտակար լինի հասարակական տարբեր շահագրգիռ խմբերի համար, որոնք հետաքրքրված են բյուջետային տեղեկատվությամբ, առանձին ոլորտների զարգացմամբ, կամ հասարակության առանձին խմբերի կամ խավերի վրա պետական քաղաքականությունների և սպասվող ծրագրերի ազդեցություններով։
* Միաժամանակ, Քաղաքացու բյուջեն պետք է բավարար տեղեկատվություն պարունակի և հնարավորություն տա քաղաքացիներին, նրանց առանձին խմբերին և քաղաքացիական հասարակության կառույցներին, լինել տեղեկացված շահառուներ և որպես այդպիսին մասնակցել բյուջետային գործընթացներին՝ ծրագրերի մշակման, իրականացման և գնահատման փուլերում, և, ի վերջո, կառավարությանը պահել հաշվետու:
* *Քաղաքացու բյուջեն պետք է հանդիսանա կառավարության թափանցիկության և հաշվետվողական բարձրացման գործիք և խթանի քաղաքացիական հասարակության մասնակցությունը:*

**ԺԱՄԱՆԱԿԱՑՈՒՅՑ**

* 2023թ. Քաղաքացու բյուջեի մշակման աշխատանքների ժամանակացույցը ներառված է ՀՀ բյուջետային գործընթացի վերաբերյալ ՀՀ Վարչապետի համապատասխան որոշման մեջ։
* Հաստատված ժամանակացույցը թույլ կտա քաղաքացիներին, նրանց խմբերին և քաղաքացիական հասարակության տարբեր կառույցներին նախօրոք տեղեկանալ պետական մարմինների նախագծերին և առաջարկներին, ժամանակ ունենալ իրականացնելու վերլուծություններ, գնահատումներ և քննարկումներ, հետևել զարգացումների ընթացքին և ըստ անհրաժեշտության ազդել օրենսդիր մարմնում քննարկումների և կայացվող որոշումների վրա:

**ՊԱՏԱՍԽԱՆԱՏՎՈՒԹՅՈՒՆ**

* Համաձայն բյուջետային գործընթացը սկսելու մասին Վարչապետի որոշման, «Քաղաքացու Բյուջեի» մշակման գործընթացին մասնակցում են համաձայն ՀՀ ՖՆ ներկայացված ցանկի հայտատու պետական մարմինները՝ յուրաքանչյուրն իր ոլորտային մասի(երի) նախագծի(երի) առաջարկով:
* Հայտատու մարմիններն իրենց Քաղաքացու Բյուջեի ոլորտային նախագծերը մշակելիս պետք է արդյունավետ օգտագործեն ՄԺԾԾ նախագծի (ներառյալ ՀՀ 2023թ. պետական բյուջեի) մշակման աշխատանքների շրջանակներում իրենց իրավասության ներքո գտնվող ոլորտներում շահագրգիռ քաղաքացիական հասարակության կառույցների (այսուհետ՝ ՔՀԿ-ներ) հետ բյուջետային հայտերի շուրջ քննարկումները՝ առանձնացնելու համար ՔՀԿ-ների կողմից առանձնակի կարևորվող ոլորտային քաղաքականությունները և թիրախային խմբերը, այդ ուղղություններով կատարվող աշխատանքները՝ հետագայում դրանք Քաղաքացու Բյուջեի ոլորտային նախագծերում կարևորելու համար:
* Չնայած ոլորտային բյուջետային քաղաքականության ներկայացման հիմնական պատասխանատուն համապատասխան ոլորտների հայտատու մարմիններն են, սակայն Քաղաքացու Բյուջե փաստաթղթի բովանդակության, թողարկման և հրապարակման հիմնական պատասխանատուն ՀՀ ՖՆ-ն է: Հետևաբար ՀՀ ՖՆ-ն կարող է հայտատու մարմինների կողմից ներկայացված նախագծերի առաջարկները խմբագրել համաձայն ամբողջական փաստաթղթին ներկայացվող պահանջների և բովանդակության:
* Գործընթացի արդյունավետության և աշխատանքների կրկնությունից խուսափելու համար պահանջվում է, որ Քաղաքացու Բյուջեի մշակման երկրորդ փուլում, այսինքն Քաղաքացու Բյուջեի Լրամշակված ոլորտային նախագծերը ներկայացնելիս հայտատու մարմինները հիմք ընդունեն ՀՀ ՖՆ կողմից հրապարակված Քաղաքացու Բյուջեի Նախագիծը և իրականացնեն դրանում ներառված տեղեկատվության թարմացում, ըստ անհրաժեշտության՝ հավելելով այդ ընթացքում ի հայտ եկած նոր տեղեկատվությամբ և առաջարկներով:

**ԲՈՎԱՆԴԱԿՈՒԹՅՈՒՆ**

Քաղաքացու Բյուջե փաստաթուղթը պետք է ներառի հետևյալ հիմնական բաժինները.

* Մակրոտնտեսական հեռանկար և ծախսային գերակայություններ,
* Բյուջեի եկամուտներ, ծախսեր և դեֆիցիտ (ծավալներ, աճեր և կառուցվածք),
* Պետական պարտք, պարտքային պարտավորությունների նկատմամբ պահանջ,
* Բյուջետային դասակարգումներ, նշանակալի ծրագրեր և աճեր,
* Ոլորտային քաղաքականություններ և ծրագրեր, կարևոր արդյունքային չափորոշիչներ,
* Օգտագործված բյուջետային և տնտեսական տերմինների ուղեցույց:

Պարտադիր չէ, որ փաստաթուղթը ներառի բոլոր պետական մարմինների բոլոր ծրագրերը կամ ծախսերը։ Սակայն, անհրաժեշտ է, որ էական տեղեկատվությունը և զարգացումներն ակնհայտ լինեն տվյալ փաստաթղթում։

# ՔԱՂԱՔԱՑՈՒ ԲՅՈՒՋԵԻ ՈԼՈՐՏԱՅԻՆ ՆԱԽԱԳԾԵՐԻ ԲՈՎԱՆԴԱԿՈՒԹՅՈՒՆԸ ԵՎ ՆԵՐԿԱՅԱՑՈՒՄԸ ՀՀ ՖՆ

Քաղաքացու Բյուջեի Ոլորտային Նախագծերի մշակման նպատակն է ներկայացնել հայտատու մարմինների պատասխանատվության ոլորտներում ՄԺԾԾ ժամանակահատվածում բյուջետային քաղաքականության հիմնական ուղղությունները, ակնկալվող արդյունքները և դրանց ազդեցությունը ոլորտի շահառուների վրա: Քաղաքացու Բյուջեի ոլորտային նախագծերը հանդիսանում են տեղեկատվության այն հիմնական աղբյուրը, որ ՀՀ ՖՆ-ն կօգտագործի ամփոփելու և ներկայացելու համար բյուջետային ծախսերի ոլորտային առանձնահատկությունները:

Քաղաքացու Բյուջեի ոլորտային նախագծերը կներառեն հետևյալ բաժինները կամ տեղեկատվությունը.

* Քաղաքականությունների հիմնական ուղղությունները,
* Հաշվետվողականություն կամ վերջնական արդյունքներ,
* Բյուջետային ծախսերի հիմնական ուղղությունները և ազդեցությունները,
* Ոլորտում/բնագավառում իրականացվող պետական ծրագրերը:

Քաղաքացու բյուջեի ոլորտային նախագծերը մշակվում և ՀՀ ՖՆ են ներկայացվում ըստ պետական մարմնի կողմից կառավարվող ոլորտների/բնագավառների: Ներկայացված նախագծերը 2023 թվականի Քաղաքացու Բյուջեում կամփոփվեն ըստ հետևյալ ոլորտների/բնագավառների.

* Սոցիալական պաշտպանություն
* Առողջապահություն
* Կրթություն և գիտություն
* Մշակույթ, սպորտ և երիտասարդություն
* Միգրացիա
* Հեռուստատեսություն և ռադիո
* Ներդրումներ և տնտեսական զարգացում
* Բարձր տեխնոլոգիական արդյունաբերություն
* Տարածքային կառավարում
* Ենթակառուցվածքների զարգացում, ներառյալ՝ տրանսպորտի, ջրային տնտեսության, կոշտ թափոնների կառավարման, էներգետիկայի բնագավառները
* Գյուղատնտեսություն
* Շրջակա միջավայրի պաշտպանություն
* Հասարակական կարգ և անվտանգություն, ներառյալ՝ արտակարգ իրավիճակների, ոստիկանության և ազգային անվտանգության բնագավառները
* Արդարադատություն և դատական գործունեություն

(կամփոփի ՀՀ արդարադատության նախարարության, ՀՀ սահմանադրական դատարանի, Բարձրագույն դատական խորհրդի, ՀՀ դատախազության, ՀՀ քննչական կոմիտեի, ՀՀ հատուկ քննչական ծառայության, Մարդու իրավունքների պաշտպանի գրասենյակի կողմից իրականացվող ծրագրերը)

* Արտաքին քաղաքականություն
* Սփյուռք
* Պետական ֆինանսների կառավարում
* Հանրային կառավարում և կոռուպցիայի դեմ պայքար

(կամփոփի հանրային կառավարման մնացած բնագավառները, որոնք չեն քննարկվել նախորդ բաժիններում, կանդրադառնա տնտեսագիտական դասակարգման հիմնական ծախսերին):

Կից Հավելված 1-ում ներկայացված է 2023թ.-ի Քաղաքացու բյուջեի ոլորտային նախագծերի մշակման կարգը: Պետական մարմինները պարտավոր են խստորեն հետևել ներկայացված պահանջներին:

Պետական մարմնի Քաղաքացու Բյուջեի ոլորտային նախագծերը (ինչպես նախնական, այնպես էլ լրամշակված և ավարտուն տեսքի բերված) լրացվում են յուրաքանչյուր հայտատու մարմնի կողմից իր իրավասության ներքո գտնվող ոլորտների համար առանձին-առանձին և ՀՀ ՖՆ են ներկայացվում մեկ ամբողջական փաստաթղթով՝ հայտատուի ղե­կա­վարի կողմից ստո­րագր­ված գրությամբ:

Հավելաված 2-ում ներկայացվում է Քաղաքացու բյուջե 2020-ը, որը իր հերթին ուղղորդիչ դեր կունենա Քաղաքացու բյուջեի ոլորտային նախագծերը մշակելու համար։

# ՀԱՎԵԼՎԱԾ 1. ՔԱՂԱՔԱՑՈՒ ԲՅՈՒՋԵԻ ՈԼՈՐՏԱՅԻՆ ՆԱԽԱԳԾԻ ՄՇԱԿՄԱՆ ՈՒՂԵՑՈՒՅՑ

* **ՏԻՏՂՈՍԱԹԵՐԹ**

Լրացվում է պետական մարմնի անվանումը և պետական քաղաքականության ոլորտը/բնագավառը[[1]](#footnote-1):

* **ԲԱԺԻՆ 1. ՈԼՈՐՏԱՅԻՆ ՔԱՂԱՔԱԿԱՆՈՒԹՅՈՒՆՆԵՐԻ ՈՒՂՂՈՒԹՅՈՒՆՆԵՐԸ (0.5 էջ)**

Անհրաժեշտ է ներկայացնել ոլորտում/բնագավառում իրականացվող պետական քաղաքականության ուղղությունները և/կամ գերակայությունները բյուջետավորվող ժամանակահատվածում (ՄԺԾԾ կամ բյուջետային տարի): Այս հաղորդագրությունը հանդիսանում է ոլորտի բյուջետային քաղաքականության ներկայացման նախաբանը և խոստումը ՀՀ քաղաքացուն: Այն պետք է լինի համառոտ, կոնկրետ և պետք է արտահայտի ոլորտի քաղաքականության հիմնական ուղղությունները, հիմնական նպատակադրումները և/կամ գերակայությունները առաջիկա 1-3 տարիներին:

* **ԲԱԺԻՆ 2. ՀԱՇՎԵՏՎՈՂԱԿԱՆՈՒԹՅՈՒՆ ԿԱՄ ՎԵՐՋՆԱԿԱՆ ԱՐԴՅՈՒՆՔՆԵՐ (0.5 էջ)**

Ընտրել, սահմանել և ներկայացնել պետական մարմնի պատասխանատվության ներքո գտնվող բնագավառ(ներ)ում իրականացվող բյուջետային ծրագրերի և քաղաքականությունների վերջնական արդյունքները բնութագրող չափորոշիչները և դրանց սպասվող դինամիկան բյուջետավորվող ժամանակահատվածում: Վերջինները կարող են համալրվել քաղաքականություն մշակողների կողմից առանձնացվող և, կամ հանրության լայն խավերի համար կարևոր համարվող այլ կատարողական չափորոշիչներով:

Յուրաքանչյուր չափորոշիչի դինամիկա պետք է սահմանել որպես առանձին հաղորդագրություն, որը կբնութագրի չափորոշիչի/երևույթի սպասվող փոփոխությունը ելակետային մակարդակի հետ համեմատությամբ:

* **ԲԱԺԻՆ 3. ԲՅՈՒՋԵՏԱՅԻՆ ԾԱԽՍԵՐԻ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ (0.5 – 3 էջ)**

Ներկայացնել ՀՀ 2023-2025 թվականների ՄԺԾԾ (մասնավորապես՝ ՀՀ 2023թ. բյուջետային ֆինանսավորման) ժամանակահատվածում պետական մարմնի պատասխանատվության ներքո գտնվող բնագավառ(ներ)ում իրականացվող բյուջետային քաղաքականության հիմնական շեշտադրումները, առանցքային փոփոխությունները և սպասվող առաջընթացը: Մասնավորապես, անհրաժեշտ է տարբերակել հատկապես այն հիմնական փոփոխությունները և գործողությունները, որոնցով տվյալ բյուջետավորվող ժամանակահատվածը տարբերակվում է նախորդներից: Պետք չէ ներկայացնել գոյություն ունեցող բոլոր ծրագրերին/միջոցառումներին վերաբերվող տեղեկատվությունը, սակայն պետք է առանձնացնել հանրային կյանքում նկատելի և, կամ նոր փոփոխությունները, այն գործողությունները և ակնկալվող արդյունքները, որոնք կկարևորվեն շահառուների տեսանկյունից:

Այս բաժնում, ըստ էության, ներկայացվում է բյուջետային հիմնական միջամտությունները, դրանց ուղղվող հատկացումները և ուղղակի արդյունքները: Այսինքն **առանձին հաղորդագրությունների** միջոցով անհրաժեշտ է ներկայացնել այնպիսի տեղեկատվություն, որով պետական մարմինը՝

* բնութագրում է բյուջետավորվող ժամանակահատվածում քաղաքականության էական փոփոխությունները,
* հիմնավորում է իր գործունեության համապատասխանության, նպատակայնության, հասցեականության, արդյունավետության բարելավումը,
* նկարագրում է գործունեության ազդեցությունը շահառուների կյանքում էական դրական փոփոխությունների տեսանկյունից,
* ներկայացնում է ձեռքբերումները կամ սպասվող արդյունքները:

Հաղորդագրությունները կարող են վերաբերվել բյուջետային քաղաքականության տարբեր մակարդակներին և բաղադրիչներին, առանձին միջոցառումներին և ծրագրերին, առանձին շահառու խմբերին և այլն:

Հաղորդագրությունները պետք է լինեն պարզեցված, հստակ, կոնկրետ և սեղմ, ձևակերպված մատչելի և դյուրընկալելի լեզվով։ Դրանք պետք է սահմանվեն հնարավորինս հակիրճ՝ ոչ ավել քան 3-4 նախադասություն: Դրանք չպետք է պարունակեն տեխնիկական կամ այլ ոչ էական մանրամասներ, այդ թվում տարբեր օրենսդրական հիմքերի հղումներ:

Յուրաքանչյուր ոլորտում պետական մարմինը կարող է ձևակերպել 5-15 հաղորդագրություն: Առանձին՝ փոքրաթիվ ծրագրեր իրականացնող մարմինների դեպքում կարող են ձևակերպվել մինչև 3 հաղորդագրություն:

Հաղորդագրությունները կարող են բաղկացած լինել հիմնական հղումից կամ վերնագրից, որին կհետևի բյուջետային ծախսերի վրա հիմնված մեկնաբանությունը, որով պետական մարմինը պիտի մեկնաբանի, հստակեցնի և կոնկրետացնի այդ ուղղությամբ բյուջեով նախատեսված միջամտությունը, ֆինանսական և ոչ ֆինանսական արդյունքները:

Բյուջետային կարևոր միջամտությունները ներկայացնող հաղորդագրությունները ընտրելիս պետական մարմինները պետք է հետևեն, որ դրանք բավարարեն հետևյալ սկզբունքներից առնվազն մեկին.

* հրատապ և կարևոր խնդիրների լուծում,
* շահառուների ընդգրկվածության փոփոխություն,
* շահառուների վրա էական ազդեցություն,
* ծառայությունների հասանելիության և հասցեականության բարելավում,
* մատուցվող նոր ծառայություններ,
* ծառայությունների որակի և ազդեցության էական փոփոխություն,
* ծառայությունների մատուցման արդյունավետության աճ,
* ֆինանսավորման ծավալների էական փոփոխություն:

*Օրինակներ[[2]](#footnote-2)՝*

* ***Երկրաշարժի հետևանքով անօթևան մնացած ընտանիքների բնակարանային խնդիրների լուծման պետական պարտավորություններն ամբողջությամբ կմարվեն:*** *Բնակարան (բնակելի տուն) ձեռք բերելու համար բնակարանի գնման վկայագրի միջոցով ֆինանսական աջակցություն կտրամադրվի աղետի գոտու՝ Շիրակի, Լոռու և Արագածոտնի մարզերի գյուղական բնակավայրերի ծրագրի շահառու ճանաչված 226 ընտանիքների: Այս ընտանիքների բնակարանային ապահովմանը կուղղվի 3,000.0 մլն դրամ՝ 2021-ի համեմատ 5.4 անգամ ավել:*
* ***Զգալիորեն կաճի անպտուղ զույգերի բուժման ծառայությունների տրամադրումը:*** *Սոցիալապես անապահով, բնակչության առան­ձին և հատուկ խմբերում ընդգրկված 1,206 անպտուղ զույգերին կտրամդրվի 917.9 մլն դրամի բժշկական օգնություն՝ նախորդ տարվա 210.0 մլն դրամի դիմաց, ինչը շուրջ 4 անգամ ավել է: Նախատեսվում է անպտուղ զույգերի պատճառագիտության հետազոտում և բուժում, ինչպես նաև արհեստական սերմնավորում և բեղմնավորում:*
* ***Միջազգային վարկանշավորման ցանկերում ընդգրկված ԲՈՒՀ-երում սովորող ուսանողներին աջակցության ծավալները կաճեն:*** *Մեկ ուսանողի հաշվով միջինում կտրամադրցի 30 մլն դրամ՝ նախորդ տարվա 9.5 մլն դրամի դիմաց: Շահառուների թիվը չի փոխվի, կֆինանսավորվեն թվով 10 ուսանողներ:*
* ***Կիրականացվի Սևանա լճի ջրահավաք ավազանի կենդանական ռեuուրuների հաշվառում****. Uևանա լճի ջրահավաք ավազանի կենդանական ռեuուրuների՝ ձկան և խեցգետնի, պաշարների հաշվառման աշխատանքներին նախատեսվում է հատկացնել 7.6 մլն դրամ:*
* ***Համայնքների ֆինանսական հնարավորությունների միջև առկա տարբերությունների նվազեցման նպատակով 502 համայնքների կտրամադրվեն դոտացիաներ:*** *Ֆինանսական համահարթեցման նպատակով համայնքներին տրամադրվող դոտացիաները կկազմեն 55,378.5 մլն դրա­­մ:*

Արտաքին աղբյուրներից ֆինանսավորվող ծրագրերի/միջոցառումների առկայության պարագայում հաղորդագրությամբ պետք է ներկայացվի նաև իրականացվող վարկային/դրամաշնորհային ծրագրի ուղղությունները, ակնկալվող արդյունքները, գործընկեր կազմակերպությունը, ֆինանսավորման ծավալները՝ առանձին նշելով վարկերի, դրամաշնորհների ծավալները:

**ԲԱԺԻՆ 4. ԻՐԱԿԱՆԱՑՎՈՂ ՊԵՏԱԿԱՆ ԾՐԱԳՐԵՐԸ (1-1.5 էջ)**

Ստորև ներկայացված աղյուսակում անհրաժեշտ է ամփոփել ոլորտի/բնագավառի ծախսային բոլոր ծրագրերի մասին տեղեկատվությունը: Ծրագրերը պետք է շարել ըստ 2023թ. ֆինանսավորման ծավալների նվազման:

**Աղյուսակ 1. Ոլորտի/բնագավառի պետական ծրագրերը**

|  |  |  |  |  |  |  |  |
| --- | --- | --- | --- | --- | --- | --- | --- |
| # | Ծրագրի անվանումը | 2023թ.,  մլն դրամ | 2022թ.,  մլն դրամ | Կշիռը ընդամենը ոլորտի բյուջեում, 2022թ, % | 2023/2022թ., մլն.դրամ | 2023/2022թ.,  % | կշիռը ընդամենը ոլորտի հատկացումների աճում, տոկոս |
| **1** | **2** | **3** | **4** | **5** | **6** | **7** | **8** |
| *1* | *<Լրացնել ծրագրի անվանումը>* | *<Լրացնել ծրագրի գծով ընդհանուր հատկացումները 2023թ>* | *<Լրացնել ծրագրի գծով 2022թ բյուջեի մասին րենքով նախատեսված հատկացումները >* | *<.xx>[[3]](#footnote-3)* | *<… >* | *<… >* | *<… >[[4]](#footnote-4)* |
| *..* | *…* | *…* | *…* | *…* | *…* | *…* | *…* |

Ի լրումն ոլորտի/բնագավառի ծրագրերին ուղղվող հատկացումների մասին աղյուսակում լրացված տեղեկատվության, անհրաժեշտ է ապահովել նաև այդ տեղեկատվության պարզ գրաֆիկական վիզուալիզացիա: Վերջինը ընթերցողին կօգնի հեշտությամբ ընկալել ոլորտի/բնագավառի ծախսային խոշոր ուղղությունները և դրանց նախատեսվող աճերը, գնահատել իրենց հետաքրքրող ծրագրերի դերը և կշիռը ոլորտում, ձևավորել կոնկրետ սպասումներ:

Ցանկալի է տեքստային մեկնաբանությամբ առանձնացնել և շետադրել ոլորտի/բնագավառի ծախսերում մեծ կշիռ ունեցող ծրագրերը, նաև նրանք, որոնց գծով ապահովվել է ոլորտի/բնագավառի ծախսերի գերակշիռ աճը:

# ՀԱՎԵԼՎԱԾ 2. ՔԱՂԱՔԱՑՈՒ ԲՅՈՒՋԵ 2020թ.

[(*Ներկայացվում է Pdf ֆայլերով հետևյալ հղումով՝ https://minfin.am/hy/page/petakan\_byuj/*)]((Ներկայացվում%20է%20Pdf%20ֆայլերով%20հետևյալ%20հղումով՝%20https://minfin.am/hy/page/petakan_byuj/))

1. Փաստաթուղթը լրացվում է յուրաքանչյուր հայտատու մարմնի կողմից իր իրավասության ներքո գտնվող ոլորտների համար առանձին-առանձին: [↑](#footnote-ref-1)
2. Օրինակները բերված են 2020թ.ՔԲ փաստաթղթից [↑](#footnote-ref-2)
3. Լրացվում է ծրագրի գծով ընդհանուր հատկացումների կշիռը ոլորտի/բնագավառի ընդամենը հատկացումների մեջ: [↑](#footnote-ref-3)
4. Լրացվում է ծրագրի գծով հատկացումների աճի կշիռը ոլորտի/բնագավառի ընդամենը հատկացումների 2022թ. աճում: [↑](#footnote-ref-4)